崔中書家藏閻立本醉道士圖
作者：釋居簡
朝代：宋

paragraphs: 頹簪墮髻鴻都叟，愛酒如金叵常有。
有時得輒止奔鯨，各開吞海谽谺口。
不辭一醉一千日，千日芳鮮致無術。
臨風大呼劉伯倫，欲分餘瀝洗濁涇。
伯倫拍浮酒船裏，不信人間有涇渭。
須臾酒醒騎馬歸，雪精玄犢顛倒騎。
半醒僮僕相扶携，嵬岸混澒忘顛隮。
狂態百出弗自知，畫手一笑盡得之。
如鏡鑄像尤出奇，想當恁時百不理。
道德五千風過耳，更復沉酣到六經，六經古人糟粕耳。